《感事二事 其二》
宋代·张嵲

投身螭魅域，宁免众鬼欺。黄昏风雨集，所向道路迷。

一鬼在前风，群鬼争和之。从以众妖鸟，纷披鸣树枝。

训狐当傍叫，破獍随后啼。斯须哭土枭，次第嘷狐狸。

睢盱恣陵傲，踸踔争新奇。变态遂百出，殽然当此时。

胡为乃历兹，侧伫成𥈭眙。其始为股栗，惨悽粟生肌。

惧以柔脆躯，遂为众鬼糜。其中稍自定，注视但嗟咨。

其终乃释然，坚坐翻愉怡。鬼见不为动，技穷将罢归。

人命固有常，此物终何为。迟留待明发，请与众鬼辞。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。